गर्मी को ध्यान में रखकर करें पेयजल का इंतजाम
गर्मी में ग्रामीणों को पानी की समस्या न हो इसके लिए अभी से हैण्डपंप व नलजल योजनाओं की मरम्मत कराएं। पीएचई के अधिकारी इसका सतत मानिटरिंग करें। जहां भी हैण्डपंप खराब है उसे सुधारने के लिए अमले को भेजें।
यह बात कलेक्टर ने सोमवार को कलेक्टोरेट सभाकक्ष में समय सीमा की बैठक के दौरान कही। उन्होंने आम लोगों से मिले पत्रों व शिकायतों का त्वरित निराकरण करने की हिदायत दी। लोक सुराज अभियान में मिले आवेदन व समस्याओं को ब्लाकवार एंट्री की प्रगति की जानकारी ली। अधिकारियों को प्राथमिकता के आधार पर मुख्यमंत्री सचिवालय, मुख्य सचिव कार्यालय, संभागायुक्त व अन्य उच्च कार्यालयों से मिले आवेदनों का नियमानुसार तत्परता से निराकरण करने को कहा। इसके अलावा मुख्यमंत्री व कलेक्टर जनदर्शन और जनसमस्या निवारण शिविरों में प्राप्त आवेदनों का भी निराकरण करने की हिदायत दी।
कलेक्टर ने महात्मा गांधी नरेगा के लंबित मजदूरी भुगतान, सामाजिक सुरक्षा पेंशन, आंगनबाड़ी कार्यकर्ता, सहायिका व मितानीन के मानदेय का भुगतान मार्च के अंत तक करने को कहा है। लोक सेवा केंद्र से जारी किए जा रहे प्रमाण पत्रों और प्रधानमंत्री उज्जवला योजना के अंतर्गत बीपीएल परिवारों को दिए जा रहे गैस कनेक्शन की प्रगति की जानकारी ली।
प्रदेशव्यापी लोक सुराज अभियान का तीसरा चरण 3 अप्रैल से 20 मई तक चलेगा। इस दौरान कलस्टर लेबल पर समाधान शिविरों का आयोजन कर लोगों को उनके समस्याओं के समाधान के बारे में अवगत कराया जायेगा।बैठक में जिला पंचायत सीईओ इंद्रजीत सिंह चंद्रवाल, डीएफओ विवेकानंद झा, एस जगदीशन समेत अन्य अधिकारी उपस्थित थे।
अधिकारियों की बैठक लेते कलेक्टर पी दयानंद।
अधिकारियों को दिए कई दिशा निर्देश
अवैध शराब बेचने वालों पर करें कार्रवाई
कलेक्टर ने अवैध रूप से शराब बिक्री करने वालों पर भी आबकारी विभाग को कड़ी कार्रवाई करने कहा। इसके अलावा कच्चे कोयले के उपयोग पर रोकथाम के लिए जिला प्रशासन द्वारा चलाये जा रहे स्मोकलेस कोरबा अभियान के संबंध में भी जानकारी ली।
बाहरी व्यक्ति से दफ्तर का काम न कराएं
कलेक्टर ने कहा कि कोई भी बाहरी व्यक्ति से सरकारी दफ्तरों में काम नहीं लिया जाए। राज्य सरकार ने बाहरी व्यक्तियों के अनावश्यक दखल पर प्रतिबंध लगाया है। यदि इस संबंध में शिकायत आती है तो संबंधित अधिकारी जिम्मेदार होगा।
hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva